கிருத்திகா பாரதியிடம் இருந்து விடைபெற்றுக் கொண்டு கிளம்பினாள். பாரதியின் மனம் ஆராய்ச்சி கட்டுரைகள் மேல் விழுந்தது. செல் அமைப்பினை ஒவ்வொன்றாக எடுத்துப் பார்த்தாள். வைரஸ், பாக்டீரியா, தாவரம், விலங்கு செல்களை உற்று நோக்கினாள். இப்படித்தான் உலகம் தொடங்கி இருக்க வேண்டும், தொடர்ந்து இருக்க வேண்டும். வைரஸ், மனம் மின்னலிட்டது. முதல் உயிரற்ற உயிர். ஒடுக்கப்பட்ட உயிர். அடக்கப்பட்ட உயிர். தனித்து இருந்தால் மயான நிலை, ஒன்றினுள் நுழைந்தால் உயிர்த்த நிலை. உலகமே இதன் அடிப்படையில்தானே இயக்கம். மேலும் மேலும் யோசித்தாள். மனம் மேலும் உற்சாகம் அடைந்தது. புரத உறை மட்டும் கொண்டு ஆர் என் ஏ வை தன்னுள் அடக்கி வைத்திருக்கும் வைரஸ்களையும் டி என் ஏ வைரஸ்களையும் நினைத்தாள். ஆர் என் ஏ ஒற்றை கயிறு. ஒன்றிலிருந்துதான் எல்லாம் தொடக்கம். புரத உறை எப்படி வந்தது? ஆர் என் ஏ எப்படி உருவானது? ஆராய்ச்சி கட்டுரைகளை புரட்டலானாள்.